  Туспуктэм: Руслан Нуриахметов Наталия Сильвестрова 0+ 5-тӥ толсуре Москваын Калык возёслэсь азинсконъёссэ возьматонын (ВДНХ) «Россия» адӟытон-форумын Удмуртилэн нуналэз улсын 19 часысен 21 часозь «Мы из Удмуртии» концерт ортчоз. Бадӟым программаын Удмуртилэсь азьлозэ, туалазэ но вуонозэ возьматозы. Со сярысь элькун тӧролэн но кивалтэтлэн пресс-службазы ивортӥз. « Со луоз зэмос концерт-презентация, кытын ми ВДНХ-лэн куноосызлы Удмуртимес возьматомы. Со Удмуртия сярысь, солэн адямиосыз но вормонъёсыз сярысь ӟеч, шуныт, яркыт, сюлэмез вырӟытӥсь но интыен шукрес чебер веран луоз. Улосвыллэн вуонояз но учкыны эскеромы. Концертлэн сценариез аспӧртэмлыко. Тодыса вераны быгатӥсько, тодмо удмурт артистъёслэн но коллективъёслэн тросэз номеръёссы сцена вылын нырысьсэ возьматэмын луозы » Павел Поздеев, «Мы из Удмуртии» концертлэн валтӥсь режиссёрез Концерт кӧня ке блокъёслы люкиськоз. «Гордость» блокын Удмуртиысь фольклор кырӟанъя но эктонъя «Айкай» театр, «Брангуртысь песянайёс», кырӟанъя но эктонъя «Италмас» кун ансамбль шулдыртозы. Куноосты удмурт калыклэн сям-йылолъёсыныз, калыккылосэныз но мифологиеныз тодматозы. Озьы ик тыпыртонэз трос калыкен эктонъя рекорд пуктыны малпало. Та ик блокын Воткаысь Удмурт кадет корпусысь пиналъёс тодмо пыӵал кылдытӥсь Михаил Калашников сярысь вералозы. Удмуртиысь куасэн бызьылонъя ньыль полэс олимпи чемпионка Галина Кулакова сярысь кырӟан чузъяськоз. Пётр Чайковскийлэсь крезьгурзэ крезен быдэстозы. Озьы ик «Детство Чайковского» мунё спектакльлэсь люкетсэ возьматозы. «Уверенность» блокын туала Удмуртиысь промышленность но гурт возёс сярысь вералозы. Улосвылысь предприятиослэсь кужымзэс куноос крезьгуро промышленной экскурсия дыръя адӟозы. « Гуртысь адямиос сярысь но вераломы. Со гурт возёс мюзикл выллем луоз. Ми скал кыскисьёсты, фермеръёсты но комбайнёръёсты данъяломы. Концерт дыръя соослэсь видеовазиськонъёссэс возьматомы » Павел Поздеев, «Мы из Удмуртии» концертлэн валтӥсь режиссёрез Нимаз блок туризмлы сӥземын луоз. Кырӟанъёс но эктонъёс пыр Удмурт шаерлэн чеберлыкез, элькун шулдыръяськонъёс но фестивальёс сярысь вералозы. Флор Всильевлэн кылбурезъя гожтэм «Хватает Волге широты и сини» кырӟанэз Арина Петрова быдэстоз. «Надежда» блокын Удмуртилэсь туалазэ возьматозы. Татын туала удмурт артистъёс – Ladi Sveti (Светлана Ручкина) но Shoner Paul (Павел Александров) кырӟалозы. Туала эктонъя «Dance Victory» студия, эктонъя «Розовый слон» театр эсктонъёсынызы паймытозы. Оглом концертэ 100-лэсь трос артистъёс пыриськозы. Тодэ вайытом, Удмуртилэн нуналэз улсын «Россия» адӟытонын удмурт сюан возьматозы. Тегъёс: йӧскалыклулчеберет адӟытон форум Удмуртия Москва Россия  